**Cph Art Week 2017**

***Sound & Vision***

**24. august - 3. september 2017**

PROGRAMMET ER KLAR

***Om bare 3 uger er Cph Art Week klar til at give byens borgere og alle andre kunstentusiaster en massiv dosis samtidskunst, når kunstugen kickstarter sæsonen på den danske kunstscene med 11 dages spækket program skabt sammen med 78 af byens forskelligartede udstillingssteder – fra museer over kunsthaller og projektrum til byens spillesteder, biblioteker og offentlige transportmidler. Nu er programmet samlet og færdigt og byder på et væld af skarpe, skæve og spektakulære events samt et overvældende udvalg af udstillinger.***

Cph Art Week er nu klar til at løfte sløret for årets program, der hylder og udfolder samtidskunsten - og i år særligt kunstens evne til at gå i dialog med lyd og musik. Kunstugen er stolte af at kunne præsentere det største antal deltagere nogensinde og dermed også det største program til dato – mere end 75 kunstinstitutioner og udstillingssteder deltager, og godt 200 programpunkter finder sted over de 11 dage.

Læs om det hele i festivalprogrammet lige her og bliv klogere på de nyeste tendenser og fremmeste kunstnere, der lige nu sætter (kunst)scenen:

link

Store dele af programmet har fundet inspiration i tematikken SOUND & VISION og har skabt begivenheder og udstillinger, der tager udgangspunkt krydsfeltet mellem de visuelle og de auditive kunstneriske praksisser.

**Værker og oplevelser med lyd på!**

I dette tværfelt præsenterer kunstugen blandt andet den danske komponist Tobias R. Kirsteins stedsspecifikke lydværk skabt til Cisternernes aktuelle udstilling fremført på en specialbygget tonegenerator (søndag d.27. og mandag d. 28. august). Og under samme tematik præsenteres også svenske Andreas Emenius’ maleriske total-performance: COMING BACK FROM THE GAS STATION, EVERYTHING MELTS THROUGH US lørdag d. 2. september med livemusik (Henrik Vibskov på trommer), statister på Redbull og en hest.

Også på Cph Art Week kunstbar ArtBar på Copenhagen Contemporary på Papirøen ‘ præsenteres 8 aftener med koncerter og performances af kunstnere, der arbejder i feltet mellem lydkunst og performance. Blandt årets ArtBar-kunstnere er Hassan Khan, Vinyl, Terror & Horror, Nástio Mosquito, Hannah Anbert mfl.

**Kunst i byens offentlige rum**

I det offentlige rum vil det ligeledes være muligt at fordybe sig i kunstugens programpunkter og tematik. Blandt andet på Hovedbiblioteket, der sammen med Cph Art Week præsenterer et helt nyt værk af den danske kunstnerduo Vinyl, Terror & Horror. Værket bliver installeret i den store indgangshal midt I biblioteket under titlen "shhh" og er en lydinstallation, der inkluderer en knallert, en kompressor og en computer, der afspiller et filmklip.

Og i metroen finder en stor stedsspecifik udstilling sted skabt i samarbejde med DIAS-Digital Interactive Art Space,. Her får de rejsende en kunstoplevelse med på rejsen og kodeordene er humor, leg og hverdagsliv.

**Udstillinger i lyd og billedets tegn**

Udover de mange særprogrampunkter, der sætter fokus på SOUND & VISION som tematik, kan man også under kunstugen og i de kommende måneder opleve udstillinger, med kunstnere, der arbejder med netop lyd og billede. På Nikolaj Kunsthal skaber kunstner Eske Kath og musiker Nanna Fabricius Øland sammen den storstilede familieudstilling SKIBET, og på Overgaden kan man opleve lydinstallationen “Vestindiske Forestillinger af de to lydkunstnere og komponister Jacob Kirkegaard og Niels Lyhne Løkkegaard.

Cph Art Week åbner torsdag d. 24. aug. og skydes i gang med Grand Opening Party på Vega med Nástio Mosquito, Molina mfl. og slutter af d. 3. september med blandt andet CODE Art Fair og CHART ART FAIR.

Cph Art Week er organiseret i samarbejde med webmagasinet Kunsten.nu.

Se hele deltagerlisten her (link)

For pressefotos mv. kontakt presseansvarlig Anne Riber på [presse@kunsten.nu](mailto:presse@kunsten.nu) eller på tlf: 40 89 42 24.

For yderligere information kontakt festivalleder Pernille Sander på [pernille@kunsten.nu](mailto:pernille@kunsten.nu) eller tlf: 26 84 53 14

Cph Art Week 2017 er støttet af [Københavns Kommune](http://www.kk.dk/da/om-kommunen/forvaltninger/kultur-og-fritidsforvaltningen), [Bikubenfonden](http://www.bikubenfonden.dk/), [Det Obelske Familiefond](http://www.obel.com/), Nordea-fonden og [Statens Kunstfond](http://www.kunst.dk/kunstomraader/billedkunst/)

**Sound & Vision**

Under titlen *SOUND & VISION* sætter Cph Art Week fokus på de kunstneriske krydsfelter mellem lyd og billede. Kunstugen og de mange deltagende kunstinstitutioner vil se nærmere på den del af samtidskunsten, der integrerer lyd og musik som konkret kunstnerisk materiale, men også på de kunstnere, som finder inspiration i deres billedskabelse gennem lyd- og musikuniverser. Programmet vil både finde inspiration i de naturlige og menneskeskabte lyde, det analoge og digitale, det konceptuelle og det populære, det støjende, melodiøse og poetiske. *SOUND & VISION* undersøger, hvordan vi gennem kunstens sammensætninger af billede, lyd og musik skaber og fortolker vor tids kulturelle og sociale identiteter.

**Om Cph Art Week**

Cph Art Week er Københavns kunstuge og festival for samtidskunst, der organiseres i tæt samarbejde med byens udstillingssteder. Formålet er at stadfæste København som en metropol for samtidskunst af høj kvalitet med plads til både de brede og de smalle kunstneriske aktiviteter. Cph Art Week er en inviterende og åben platform, som samler hele kunstscenens aktører for at vise, hvad samtidskunst kan ved at præsentere publikum for de dygtigste kunstnere, de bedste institutioner og udstillingssteder og flere hundrede sjove, skæve events.